ΓΡΑΠΤΗ ΕΡΩΤΗΣΗ E-1111/96 υποβολή: Gerardo Fernαndez-Albor (PPE) προς την Επιτροπή (13 Μαΐου 1996)

Θέμα: Αύξηση της ποσόστωσης γάλακτος για την Ισπανία

Τελευταίως η ισπανική κυβέρνηση έθεσε το θέμα της αύξησης της κοινοτικής ποσόστωσης γάλακτος για την Ισπανία, διότι, μεταξύ άλλων, θεωρεί ότι δεν καλύπτονται σήμερα οι ανάγκες της εσωτερικής κατανάλωσης. Οι ανάγκες αυτές ανέρχονται σε επτά εκατομμύρια τόνους, ενώ η Ισπανία εντάχθηκε στην ΕΕ με ποσόστωση 4,6 εκατ. τόνους, που αργότερα αυξήθηκε σε 5,4 εκατ. τόννους.

Η Ισπανία ζητεί σήμερα αύξηση κατά ένα εκατομμύριο τόνους, ώστε να προσεγγίσει η ποσόστωση τις ανάγκες της ζήτησης. Οι ισπανικές αρχές προβάλλουν ότι η Ισπανία είναι ουσιαστικά η μόνη χώρα της ΕΕ με ποσόστωση κατώτερη των αναγκών της.

Μπορεί η Επιτροπή να μας αναφέρει εάν θεωρεί δίκαιο το ισπανικό αίτημα, με βάση τα επιχειρήματα των ισπανικών αρχών, που έχουν την υποστήριξη των ισπανών κτηνοτρόφων, ιδίως της Γαλικίας που είναι η κατ'εξοχή γαλακτοπαραγωγική περιφέρεια της Ισπανίας, η οποία έχει αδίκως πληγεί από τις επιπτώσεις που είχε για την κυριώτερη πλουτοπαραγωγική πηγή της, τον τομέα του γάλακτος, η ένταξη της Ισπανίας στην Ευρωπαϊκή Ένωση;

Aπάντηση του κ. Fischler εξ ονόματος της Επιτροπής (30 Μαΐου 1996)

Η διάθεση ποσοτήτων αναφοράς σε κάθε κράτος μέλος στο πλαίσιο της πρόσθετης εισφοράς στην παραγωγή γάλακτος πραγματοποιείται βάσει ιστορικής αναφοράς στην παραγωγή. Ο καθορισμός των ποσοτήτων αναφοράς δεν λαμβάνει υπόψη του άλλα στοιχεία της οικονομίας κάθε κράτους μέλους, της σχετικής με τα γαλακτοκομικά προϊόντα, και κυρίως το επίπεδο της κατανάλωσης.

Η μέθοδος αυτή είχε ως αποτέλεσμα μία κατάσταση στην οποία υπάρχουν πολλά κράτη μέλη των οποίων η συνολική εγγυημένη ποσότητα είναι χαμηλότερη των αναγκών της εσωτερικής τους κατανάλωσης. Η κατάσταση αυτή επικρατεί στην Ισπανία αλλά και στην Ιταλία, την Ελλάδα και το Ηνωμένο Βασίλειο.

Κατά τις διαπραγματεύσεις προσχώρησης, η συνολική εγγυημένη ποσότητα για την Ισπανία καθορίστηκε σε 4.650.000 τόνους για τις παραδόσεις στα γαλακτοκομεία και σε 750.000 τόνους για τις άμεσες πωλήσεις. Για την περίοδο 1987/1988 και για τις επόμενες περιόδους εμπορίας, χορηγήθηκε στην Ισπανία πρόσθετη ποσότητα ύψους 50.000 τόνων από το κοινοτικό απόθεμα. Οι διαδοχικές προσαρμογές των συνολικών ποσοτήτων των κρατών μελών οδήγησαν σε καθαρή συνολική ποσότητα για την Ισπανία ύψους 4.458.250 τόνων για τις παραδόσεις και 516.950 τόνων για τις άμεσες πωλήσεις.

Το καθεστώς της πρόσφατης εισφοράς στην παραγωγή γάλακτος κωδικοποιήθηκε και απλοποιήθηκε το 1992. Μετά τη μεταρρύθμιση αυτή, οι συνολικές ποσότητες που καθορίστηκαν βάσει της ιστορικής παραγωγής προσαρμόστηκαν για ορισμένα κράτη μέλη ώστε να λαμβάνονται υπόψη είτε τα σφάλματα που έγιναν κατά τον υπολογισμό αυτής της αρχικής ποσότητας, είτε οι συνθήκες αγοράς. Στην Ισπανία χορηγήθηκε αύξηση ύψους 591.750 τόνων. Η έγκριση μεταφοράς των 150.000 τόνων των ποσοτήτων άμεσων πωλήσεων προς τις παραδόσεις βοήθησε επίσης στην εφαρμογή του καθεστώτος στην Ισπανία.

Εξάλλου, η Ισπανία επωφελήθηκε ειδικών κοινοτικών χρηματοδοτήσεων για την αναδιάρθρωση της παραγωγής εκ των οποίων, από το 1989, διατέθηκε ποσό 42 εκατ. ECU για την αναδιάρθρωση στη Γαλικία και, από το 1992, συνολικό ποσό 120 εκατ. ECU για την Ισπανία.

Η εξέλιξη της γαλακτοκομικής παραγωγής από την προσχώρησή της και μετά δείχνει ότι η Ισπανία, αντίθετα με τα περισσότερα κράτη μέλη, κατόρθωσε να αυξήσει τις παραδόσεις της στα γαλακτοκομεία από 4.639.000 τόνους που ήταν το 1986/87 σε 5.325.768 τόνους το 1994/95, δηλαδή σημείωσε αύξηση κατά 15%. Πρόκειται για μοναδικό φαινόμενο στην Κοινότητα που αποδεικνύει επαρκώς πόσο η Ισπανία από την ένταξή της και μετά μπόρεσε να επωφεληθεί της κοινοτικής ρύθμισης. Υπό τις συνθήκες αυτές θα ήταν μάταιο να ανοίξει εκ νέου η δύσκολη συζήτηση για την αύξηση της συνολικής ποσότητας της Ισπανίας, ενώ η εξέλιξη της κατάστασης της αγοράς δείχνει ότι υπάρχει πάντα ο κίνδυνος επιδείνωσης της κατάστασης με αύξηση των αποθεμάτων και πτώση των τιμών.